**Kamehameha-koulut** (engl. *Kamehameha Schools*, havaijiksi *Kula ʻo Kamehameha*) on yksityinen havaijilainen koulujärjestelmä, joka kattaa kolme samaan organisaatioon kuuluvaa koulua Havaijin osavaltiossa.

Kamehameha-koulujen omaisuus oli 15,1 miljardia dollaria vuonna 2022. Noin neljännes koulun omaisuudesta on kiinni kiinteistöissä ja loput muissa sijoituksissa. Se on siten Yhdysvaltojen suurin yksityinen koulu ja Havaijin suurin yksityinen maanomistaja. Vuonna 1995 *The Wall Street Journal* kuvaili koulua "kansakunnan suurimmaksi hyväntekeväisyysjärjestöksi". Vuonna 2021 Kamehameha-koulut perusti 10 miljoonan dollarin arvoisen rahaston, jolla tuettaisiin Havaijin paikallista ruuantuotantoa. Ensimmäinen askel oli investoida 300 000 dollaria osuuskuntaan, joka viljelee leipäpuuta.

Koulun taustalla oli prinsessa Bernice Pauahi Bishop, joka testamenttasi suurimman osan valtavasta omaisuudestaan perustaakseen koulun, jossa Havaijin alkuperäisväestöön kuuluvat saisivat englanninkielisen koulutuksen. Uskonnollisesti koulu nojaa protestantismiin. Ensimmäinen Kamehameha-koulu, joka oli tarkoitettu vain pojille, avasi ovensa 3. lokakuuta 1887. Oppilaita oli tuolloin 37 ja opettajia neljä.

Prinsessa Bishopin testamentin mukaisesti koulun opiskelijavalinnoissa suositaan ensisijaisesti havaijilaisia. Vuonna 2008 se hyväksyi sovintoehdotuksen, jonka nojalla se maksoi seitsemän miljoonaa dollaria oppilaaksi pyrkineelle henkilölle, jolla ei ollut havaijilaista sukutaustaa. Nimetön henkilö oli nostanut oikeusjutun sillä perusteella, että havaijilaisten suosiminen rikkoi kansalaisoikeuslakia.

Nykyään koulussa voi opiskella esikoulusta aina high schoolin loppuun. Oppilaiksi, joita on vähän yli 3 100, otetaan sekä tyttöjä että poikia. Opetushenkilökuntaa koululla on 362. Esikouluja on yhteensä 30 ympäri osavaltiota. Tätä ylempi koulutus on keskitetty kolmelle kampukselle O‘ahun, Mauin ja Havaijin saarille.

Lähteet
-------

1. ↑  Kamehameha Schools endowment returns 6.7% for fiscal year *Pensions & Investments*.  1.12.2022. Viitattu 10.2.2023. (englanniksi)
2. 1 2  1. Kamehameha Schools (KS) (pdf) *web.mit.edu*.  2023. Viitattu 10.2.2023. (englanniksi)
3. ↑  Who Owns Hawaii *Hawaii Travel News, Tips, Culture, Events, And Deals*.  9.5.2022. Viitattu 16.4.2023. (englanniksi)
4. ↑  Kamehameha Schools: The Legacy Of A Princess *Kamehameha Schools*.  30.1.2021. Viitattu 16.4.2023. (englanniksi)
5. ↑  Kamehameha Schools Creates $10 Million Fund For Hawaii Food Producers *Honolulu Civil Beat*.  29.11.2021. Viitattu 10.2.2023. (englanniksi)
6. ↑  Bernice Pauahi Bishop *Philanthropy Roundtable*. Viitattu 10.2.2023. (englanniksi)
7. ↑  Early Days at Kamehameha Schools *Images of Old Hawaiʻi*.  4.11.2015. Viitattu 10.2.2023. (englanniksi)
8. ↑  Kamehameha Schools settled lawsuit for $7M *honoluluadvertiser.com*.  2008.  Arkistoitu 2021. Viitattu 10.2.2023. (englanniksi)
9. ↑  Kamehameha Schools Kapalama Campus (2022-23 Profile) - Honolulu, HI *Private School Review*.  2023. Viitattu 10.2.2023. (englanniksi)
10. ↑  Kailua-Kona, HI Kamehameha Schools/Land Division. Keauhou Shopping Center *keauhoushoppingcenter.com*.  2023.  Arkistoitu 10.2.2023. Viitattu 10.2.2023. (englanniksi)